Il-priġunier Alfred Bugeja, magħruf bħala l-Porporina reġa’ beda jiekol. Huwa kien ilu fuq strajk tal-ġuħ minn bħal-lum ġimgħa. Dan wara li l-awtoritajiet tal-ħabs qatgħulu l-privileġġi li kellu meta nstab pożittiv għal test ta’ droga. Sorsi qrib il-Faċilità Korrettiva ta’ Kordin ikkonfermaw ma’ tvm.com.mt li s-Sur Bugeja ma baqax fuq strajk tal-ġuħ u beda jiekol minn dalgħodu.  Fil-ħabs, hu qed jiskonta diversi sentenzi. Bħal-lum ġimgħa huwa rrifjuta l-ikel  wara li l-awtoritajiet tal-ħabs waqqfulu l-“privilieġġi” li kull priġunier ikollu għall-imgiba tajba. Fost dawn waqfulu ż-żjarat ta’ kuntatt darbtejn fil-ġimgħa mas-sieħba tiegħu li wkoll tinsab fil-faċilità u l-possibilità li jiekol ikel li jeħdulu l-qraba tiegħu. Il-Porporina huwa magħruf sew mal-Pulizija. Fl-2010, huwa ntbagħat seba’ snin ħabs wara li kien instab ħati li seraq karozza u dak li kien hemm fiha, inkluż arma tan-nar. Fis-sentenza mogħtija mill-Prim Imħallef Emeritu Vincent de Gaetano kien ingħad li l-Qorti kkonsidrat ir-rekord kriminali tiegħu li juri li kien instab ħati ta’ 52 akkuża kriminali.